ΓΡΑΠΤΗ ΕΡΩΤΗΣΗ P-2200/02

υποβολή: Richard Howitt (PSE) προς την Επιτροπή

(12 Ιουλίου 2002)

Θέμα: Χρησιμοποίηση των δυνατοτήτων που παρέχουν οι κανονισμοί TUPE εκ μέρους της γερμανικής εταιρείας κινητής τηλεφωνίας T-Mobile στην έδρα της στο Borehamwood (HB)

Μετά την εξαγορά της βρετανικής εταιρείας κινητής τηλεφωνίας One to One από τη γερμανική Deutche Telekom, η T-Mobile, νέα ονομασία της One to One πραγματοποίησε μία εσωτερική μετάταξη του προσωπικού της στη βρετανική έδρα της στο Borehamwood. Άμεσο αποτέλεσμα της μετάταξης αυτής θα είναι μία σημαντική μεταβολή του συνταξιοδοτικού καθεστώτος του προσωπικού που αντιμετωπίζει την προοπτική απώλειας 40 % του συνταξιοδοτικού του εισοδήματος. Η T-Mobile ισχυρίζεται ότι δεν τίθεται θέμα εφαρμογής των κανονισμών TUPE (περί εξαγοράς εταιρειών) δεδομένου ότι η μετάταξη είναι εσωτερική και όχι προς μία διαφορετική μονάδα. Κατά πόσον ισχύει βάσει του ευρωπαϊκού δικαίου η μετάταξη αυτή σε σχέση με την κατάσταση των συνταξιοδοτικών καθεστώτων των εργαζομένων· Η όλη ενέργεια δεν αποτελεί παράκαμψη των κανονισμών TURE;

Απάντηση της κας Διαμαντοπούλου Εξ ονόματος της Επιτροπής

(19 Αυγούστου 2002)

Η οδηγία 2001/23/ΕΚ του Συμβουλίου της 12ης Μαρτίου 2001 περί προσεγγίσεων των νομοθεσιών των κρατών μελών, σχετικά με τη διατήρηση των δικαιωμάτων των εργαζομένων σε περίπτωση μεταβιβάσεων επιχειρήσεων, εγκαταστάσεων ή τμημάτων εγκαταστάσεων ή επιχειρήσεων(1) εφαρμόζεται, σύμφωνα με το άρθρο 1, παράγραφος 1, σημείο α), σε οποιαδήποτε μεταβίβαση επιχείρησης, εγκατάστασης ή τμήματος επιχείρησης ή εγκατάστασης σε άλλον εργοδότη, ως αποτέλεσμα μόνιμης μεταβίβασης ή συγχώνευσης. Το Δικαστήριο των Ευρωπαϊκών Κοινοτήτων, στηνπόθεση C-234/98(2), αποφαίνεται ότι η οδηγία μπορεί να εφαρμοστεί σε μεταβίβαση μεταξύ δύο εταιριών του ιδίου ομίλου.

Η οδηγία εφαρμόζεται όπουπάρχει μεταβίβαση μιας οικονομικής οντότητας που διατηρεί την ταυτότητά της, η οποία νοείται ως σύνολο οργανωμένων πόρων με σκοπό την άσκηση οικονομικής δραστηριότητας, είτε κυρίας είτε δευτερεύουσας. Η Επιτροπή δεν είναι σε θέση να αξιολογήσει αν η οδηγία εφαρμόζεται σε αυτή την περίπτωση.

Τέλος το άρθρο 3, παράγραφος 4 σημείο α), ορίζει ότι, εκτός εάν τα κράτη μέλη προβλέπουν άλλως, η διασφάλιση των δικαιωμάτων των εργαζομένων όπως ορίζεται στις παραγράφους 1 και 3 του ίδιου άρθρου, δεν εφαρμόζεται επί των δικαιωμάτων των εργαζομένων σε παροχές λόγω γήρατος ή αναπηρίας ή προς επιζώντες βάσει συμπληρωματικών συστημάτων επαγγελματικής ή διεπαγγελματικής συνταξιοδότησης, που ισχύουν, εκτός των προβλεπόμένων εκ του νόμου συστημάτων κοινωνικής ασφαλίσεων των κρατών μελών(3).

Από όσα γνωρίζει η Επιτροπή, η οδηγία έχει μεταφερθεί κατάλληλα στο Ηνωμένο Βασίλειο. Συνεπώς τα εθνικά δικαστήρια αρχικά είναι αρμόδια να επιλύσουν κάθε θέμα που ενδέχεται να προκύψει ή να αφορά κακή εφαρμογή των εθνικών αρχών.

(1) ΕΕ L 82 της 22.3.2001.

(2) Υπόθεση C-234/98, G. C. Allen κ.τ.λ. κατά Amalgamated Construction Co. Ltd, Συλλογή της Νομολογίας του Δικαστηρίου 1999, σ. I-8643.

(3) Το άρθρο 3, παράγραφος 1, ορίζει ότι τα δικαιώματα και οιποχρεώσεις του εκχωρητή, που απορρέουν από σύμβαση εργασίας ή από εργασιακή σχέσηφισταμένη κατά την ημερομηνία της μεταβιβάσεως, μεταβιβάζονται, διά της μεταβιβάσεως αυτής, στον εκδοχέα. Σύμφωνα με την παράγραφο 3 του ίδιου άρθρου, ο εκδοχέας εξακολουθεί να τηρεί τους συμφωνηθέντες με συλλογική σύμβαση όρους εργασίας, ως αυτοί εφαρμόζονται και έναντι του εκχωρητή σύμφωνα με τη σύμβαση.